Lycée International er en av få offentlige skoler i Frankrike med utelukkende tospråklige elever i nasjonale seksjoner. Elevene tas opp ved skolen gjennom en av 14 nasjonale seksjoner: amerikansk, britisk, dansk, nederlandsk, tysk, italiensk, japansk, norsk, polsk, portugisisk, spansk, russisk, svensk og kinesisk. I de fleste fag får elevene undervisning etter franske læreplaner og med fransk som undervisningsspråk. Nye elever som ikke behersker fransk, undervises i egne mottaksklasser med intensiv franskundervisning (). Målet er at elevene etter ett år skal kunne følge undervisning i en vanlig fransk klasse. Alle elevene følger i tillegg undervisning i en av de 14 nasjonale seksjonene. Der får de undervisning i seksjonsspråket og i samfunnsfag etter nasjonale læreplaner. Enkelte elever er kun deltidselever ved Lycée International (). Disse elevene går på partnerskoler i regionen og følger kun seksjonsundervisningen ved Lycée International.